
UITTREKSEL 


Die stingels van die genera Adenolobus, Bauhinia, Piliostigma en Tylosema het deurgaans 
tipiese trilakunére knope en die blare word afwisselend op die stingels gedra. Die laterale 
blaarspore vorm elk `n tak wat die steunblare van vaatweefsel voorsien voordat hulle in die 
blaarsteel by die mediane blaarspoor aansluit. 

Vir die doel van die bespreking, word die vaatweefsel in die blaarsteel in `n aantal sones 
verdeel naamlik die eerste oorgangsone, pulvinêre sone, tweede oorgangsone, mediane sone, 
derde oorgangsone en distale verdikking. 

Die uitbeelding van die vaatweefsel in die blaarsteel is kenmerkend vir elke soort en die 
blaarspore ondergaan anastomosering en vertakking vanaf die pulvinus tot by die distale ver- 
dikking. In die distale verdikking verdeel die vaatweefsel in `n aantal bondels wat in die lamina 
die hoofare vorm. 


ABSTRACT 


THE NODE AND PETIOLE MORPHOLOGY OF THE SOUTH AFRICAN REPRE- 

SENTATIVES OF THE GENERA ADENOLOBUS (HARV.) TORRE & HILLC., 

Ed L., PILIOSTIGMA HOCHST. AND TYLOSEMA (SCHWEINF.) TORRE 
LLC. 


The stems of the genera Adenolobus, Bauhinia, Piliostigma and Tylosema have typically 
trilacunar nodes and the leaves are borne alternately on the stem. The lateral leaf traces branch 
and supply the stipules with vascular tissue before they unite with the median leaf trace. 

The vascular tissue of the petiole is discussed under the following zones: first transition 
zone, pulvinary zone, second transition zone, median zone, third transition zone and distally 
thickened zone. 

The arrangement of vascular tissue in the petiole is characteristic for each species. This 
vascular tissue undergoes considerable anastomosing and branching from the pulvinus to the 
distally thickened end where the vascular tissue divides into a number of bundles which give 
rise to the main veins of the palmately veined lamina. 


1 INLEIDING 


Die algemene opvatting van die begrip knoop is dat dit daardie gedeelte van 
`n stingel verteenwoordig wat die grens tussen twee opeenvolgende litte vorm. 
Verder is dit die posisie op die stingel waar blare gedra word en wat in sommige 

gevalle herkenbaar is vanweé ringvormige verdikkings of littekens waar blare 
voorheen gedra is. By die toepassing van die begrip knoop lê die probleem by 
die presiese afbakening van die gebied. Daar kan tereg met Howard (1970) 
saamgestem word dat hierdie afbakening moeilik is want ringvormige verdik- 
kings is by die meeste stingels afwesig en blaarlittekens mag groter word met 
die plant se toename in ouderdom en dan `n breë strook op die stingel verteen- 
woordig. 


Alhoewel dit relatief maklik is om by `n beblaarde takke uitwendig die 
posisies van die knope vas te stel, word dit moeiliker om die grense daarvan 
op grond van die anatomie van die stingel af te baken en veral op grond van 
die anatomie, tussen knope en litte te onderskei. Daarom is daar met hierdie 
studie gepoog om by `n paar verteenwoordigers van die Caesalpiniaceae die 
anatomiese knope en litte vas te stel en `n verband te vind tussen die aftak- 
posisies van die blaarspore en die posisies van die blare op die stingel. Met 
hierdie doel voor oë is die anatomie van die stingels en blaarstele van die 
Suid-Afrikaanse verteenwoordigers van die genera Adenolobus, Bauhinia, 
Piliostigma en Tylosema ondersoek. Aandag is veral aan die knope en die 
verdere verloop van die vaatweefsel vanaf die knoop tot in die lamina van die 
blaar gegee. 


2 MATERIAAL EN METODE VAN ONDERSOEK 


Volwasse, vars materiaal van al die betrokke plantsoorte is in die veld 
versamel en in form-aseet-alkohol (FAA) vir minstens 48 uur gefikseer 
(Johansen, 1940). Die gefikseerde materiaal is volgens die T B A-metode van 
Sass (1966) gedehidreer en met Paraplastwas geimpregneer. Draaimikrotoom- 
sneé, met `n dikte van tussen 6 um en 10 um, is van knope, litte en blaarstele 
gemaak en met safranien en kleurvaste groen, of safranien en hematoksilien, 
of toluidienblou gekleur. In al die gevalle is seriesneë van die litte, knope en 
blaarstele gemaak sodat die verloop van die vaatweefsel gevolg kon word. 


Die volgende soorte is ondersoek - 


Adenolobus garipensis (E. Mey.) Torre & Hillc.; 
Adenolobus pechuelii (Kuntze) Torre & Hillc.; 
Bauhinia bowkeri Harv.; 

Bauhinia galpinii N.E. Br.; 

Bauhinia macrantha Oliv.; 

Bauhinia natalensis Oliv. ; 

Bauhinia petersiana Bolle; 

Bauhinia tomentosa L.; 

Bauhinia urbaniana Schinz; 

Piliostigma thonningii (Schumach.) Milne-Redhead ; 

Tylosema esculentum (Burch.) Schreiber; en 
Tylosema fassoglensis (Schweinf.) Torre & Hille. 


3 MORFOLOGIE VAN DIE KNOOP 

By al die ondersoekte soorte word die blare afwisselend op die stingels 
gedra en verloop die vaatweefsel aan elke blaar vanuit `n trilakunêre knoop. 
Voordat die laterale blaarspore egter by die mediane blaarspoor aansluit, 
vorm elk `n sytak wat na die steunblare verloop. Steunblare word meesal met `n 
trilakunêre knoop geassosieer. Waar die blaarspore die stelé verlaat, bult die 
stingel uit (Fig. 1) en kan die blaarspore in die meeste gevalle uitwendig as 
riwwe op die stingels waargeneem word. Nader na die blaarbasis word die 
riwwe duideliker. 


FiG: 1. 


Die stingel van Piliostigma thonningii soos in dwarsdeursnee gesien, om die bou van `n trila- 
kunêre knoop te toon K—korteks; Lb—laterale blaarspoor; M—murg; Mb—mediane 
blaarspoor. 


FIG. 2. 


Die stingel van Tylosema esculentum soos in dwarsdeursnee gesien om die bou van `n trila- 
kunêre knoop te toon Lb—laterale blaarspoor; M—murg; Mb—mediane blaarspoor. 


Die volgende gemeenskaplike kenmerke is by die trilakunére knope van die 
verskillende soorte gevind: 
(i) die mediane blaarspore is in al die gevalle groter as die laterale blaarspore; 
en 
(ii) die mediane blaarspore ontstaan in al die gevalle meer proksimaal in die 
lit as die laterale blaarspore. 


4 Journal of South African Botany 


Uit die ondersoek blyk dit dat die mediane blaarspore alleen by soorte van 
die genus Tylosema die stelé voor die laterale blaarspore verlaat (Fig. 2). Met 
die uitsondering by Bauhinia tomentosa waar al drie die blaarspore in sommige 
gevalle die stelé gelyktydig verlaat, is dit die reël by die ondersoekte soorte dat 
die laterale blaarspore voor die mediane blaarspore die stelé verlaat. 

Sodra die laterale blaarspore, wat deurgaans kollateraal bly, die stelé 
verlaat, verloop hulle in die korteks van die stingel in die rigting van die mediane 
blaarspoor om daarby aan te sluit. Alleen laterale blaarspore van die Tylosema- 
soorte verloop feitlik horisontaal om die stelé na die mediane blaarspoor 
(Fig. 3), terwyl die laterale blaarspore by die oorblywende soorte skuins na bo 
rondom die stelé verloop (Fig. 1). 


Die stingel van Tylosema esculentum soos in dwarsdeursnee gesien om die horisontaalver- 
lopende laterale blaarspore (Lb) te toon Lbo—laterale blaaropening; Mbo—mediane blaar- 
opening; P—pulvinus (tussen pyltjies) 


FIG. 4. 


`n Gedeelte van `n dwarsdeursnee van die stingel van Bauhinia macrantha soos onder gepolari- 
seerde lig gesien om ’n laterale blaarspoor (Lb) te toon wat volledig deur sklerenchiemweefsel 
(S) omgewe is X—xileem. 


Baie min versterkingsweefsel kom by die blaarspore voor. In die geval van 
Bauhinia petersiana, B. urbaniana en B. macrantha is veral die laterale blaarspore 
volledig deur ’n laag sklerenchiemweefsel omgewe (Fig. 4) terwyl hierdie mega- 
niese skede by die blaarspore van die oorblywende soorte slegs gedeeltelik 
sklerenchimaties is (Fig. 5). Die sklerenchiemweefsel is nie aaneenlopend vanaf 
die aftakking van die blaarspore tot in die blaarlamina nie, want in geen geval 
kom sklerenchiemweefsel in die pulvinus rondom die vaatweefsel voor nie. 

Dit is opvallend dat die deursnee van die blaarspore by Adenolobus garipensis 
en A. pechuelii min of meer onveranderd bly nadat hulle die stelé verlaat het, 
terwyl al drie blaarspore by Piliostigma thonningii na aftakking uit die stelé 

vergroot. By soorte van die genera Bauhinia en Tylosema vergroot slegs die 
mediane blaarspore. Hierdie vergroting impliseer die vermeerdering in hoe- 
veelheid vaatweefselmateriaal van die betrokke blaarspore. 


EIG 


'n Gedeelte van `n dwarsdeursnee van die stingel van Piliostigma thonningii om `n laterale 
blaarspoor (Lb) te toon wat gedeeltelik deur sklerenchiemweefsel (S) omgewe is E—epidermis; 
K—korteks; Lbo—laterale blaaropening. 


FIG. 6. 
Distale verdikking van `n blaarsteel van Bauhinia galpinii. 


Volgens Esau (1965), is die inwendige “knoop” by `n stingel daardie deel 
van die stelé wat met die vereniging van die vaatweefsel van een of meer blare 
geassosieer word. Dit kan dus geinterpreteer word as dié deel van die stingel 
vanwaar die blaarspoor begin aftak tot waar dit die stelé verlaat. Hoe verder 
proksimaal van die organografiese knoop `n blaarspoor dus in die stelé begin 
aftak, hoe langer is die anatomiese knoop. By die ondersoekte soorte is gevind 
dat die mediane blaarspoor van `n bepaalde knoop al by die voorafgaande 
knoop sigbaar is (Fig. 2). Elke mediane blaarspoor ontstaan dus verder proksi- 
maal in die stingel as die posisie waar die blaarspore by die voorafgaande 
knoop die stelé verlaat en verloop dan vir meer as een organografiese lit in die 
stelé langs. Hiervolgens is daar dan `n oorvleueling van die knoopgrense en stem 
die anatomiese knope nie met die organografiese knope ooreen nie. Daarom 
meen sommige outeurs soos Howard (1970), dat die grootste deel van `n stingel 
uit vaatbondels bestaan wat van die blare afkomstig is, omdat die vaatsisteem 
in blaarbasisse hoofsaaklik basipetaal differensieer, afwaarts in die stingel 
verloop en by ander blare se spore aansluit om `n eenheid naamlik die stelé te 
vorm. 

Indien egter gelet word op `n knoop in die klassieke anatomiese sin naamlik 
slegs as die gebied van blaaropeninge (Howard, 1974), dan beslaan die knoop 

`n kleiner gebied as volgens Esau (1965) se beskouing en kom die anatomiese 
knoop by die ondersoekte soorte na aan die organografiese knoop voor. Dit 
het tot gevolg dat daar dan wat die ondersoekte soorte betref, `n logiese verband 
is tussen die aftakposisie van `n blaar se blaarspore en die plek waar hulle die 
stingel verlaat. 


4 MORFOLOGIE VAN DIE BLAARSTEEL 
4.1 Uitwendig 

Die blaarsteel by die ondersoekte soorte is lynvormig maar die lengte 
daarvan varieer inter- sowel as intraspesifiek. Met die uitsondering van Adenolo- 
bus garipensis en A. pechuelii het die proksimale deel van die blaarsteel `n 
pulvinus. 

Distaal waar die blaarsteel in die lamina oorgaan, kom daar `n soortgelyke 
maar breér verdikking voor waaruit die hoofare van die lamina ontspring 
(Fig. 6—tussen pyltjies). Volgens Eames (1961) is hierdie verdikking tussen die 
blaarsteel en lamina die gevolg van `n versmelting van pinnas om `n enkelvoudige 
blaar te vorm wat as gemodifieerde saamgestelde blaar beskou kan word. 
Hierdie beskouing word ook deur Croizat (1973) gehuldig. 


Ti. Ae 
sd] (BE ©) 


Soe 


JJO 


FIG. 7. 


`n Skematiese voorstelling van die onderverdeling van `n blaarsteel in die verskillende sones 
1—eerste oorgangsone; 2—tweede oorgangsone; 3—derde oorgangsone; L—lamina. 
PS—pulvinére sone; MS—mediane sone; AV—distale verdikking. 


FIG. 8. 


Lyndiagramme van opeenvolgende akropetale dwarsdeursneë van `n blaarsteel van Bauhinia 
bowkeri om die verloop, anastomosering en vertakking van die vaatbondels te toon. 

4.2 Inwendig 

Met die verloop van die vaatweefsel in die blaarsteel, vind daar gedurig 
vertakking en versmelting van vaatweefsel plaas met die gevolg dat verskillende 
rangskikkingspatrone in `n dwarsdeursnee van `n blaarsteel gesien word. In 
twee gedeeltes nl. die middelste gedeelte van die pulvinus en die middelste 
gedeelte van die blaarsteel as geheel, bly die vaatweefsel egter vir ’n kort afstand 
onveranderd en ondergaan geen anastomosering of vertakking nie. Hierdie 
twee dele word vir die doel van hierdie studie onderskeidelik die pulvinêre en 
mediane sones genoem en verteenwoordig die dikste en dunste dele van die 
blaarsteel, terwyl die mediane sone ook die langste deel van die blaarsteel uit- 
maak (Fig. 7). Die drie oorblywende dele van die blaarsteel word as oorgang- 
streke beskou waar daar `n herrangskikking van vaatweefsel plaasvind en word 
vir hierdie doel oorgangsones genoem (Fig. 7). 


7 Xileem 
f Epidermis en Sklerenchiem 


Fleéem Hierdie simbole geld vir Figure $ tot 10 


Fic. 9. 


Lyndiagramme van dwarsdeursneë van pulvinêre sones van blaarstele van al die ondersoekte 
soorte 
A—A. pechuelii; B—B. galpinii; C—B. natalensis; D—A. garipensis; E—B. tomentosa var. 
tomentosa; F—B. urbaniana; G—B. macrantha; H—P. thonningii; J—T. esculentum; K— 
B. bowkeri; L—B. petersiana; M—B. tomentosa vat. glabrata; N—T. fassoglensis. 


Fic. 10. 


Lyndiagramme van dwarsdeursneé van die mediane gedeelte van blaarstele van al die onder- 
soekte soorte 
A—T. esculentum; B—A. garipensis; C—B. tomentosa var. tomentosa; D—P. thonningu; 
E—B. bowkeri; F—A. pechuelii; G—B. petersiana; H—B. tomentosa var. glabrata; J—B. 
urbaniana; K—B. natalensis; L—B. galpinii; M—B. macrantha; N—T. fassoglensis. 

Alhoewel die aaneenskakeling en vertakking van die vaatweefsel in die 
blaarstele van al die soorte grootliks ooreenstem, kan daar tog basiese verskille 
by die vier ondersoekte genera aangedui word. 


4.2.1 Eerste Oorgangsone (Fig. 7 sone 1 en Fig. 8A, B & C) 


Hierdie sone strek vanaf die blaaropeninge in die stelé tot by die pulvinére 
sone en word gekenmerk deur die aansluiting van die laterale blaarspore by die 
mediane blaarspoor. Dit geskied in die blaarbasis nadat vaatweefsel vanaf die 
laterale blaarspore na die steunblare afgetak het. Die aansluiting vind aan 
weerskante maar effens adaksiaal by die mediane blaarspoor plaas, sodat ’n 
halfmaanvormige vaatbondel ontstaan met die konkawe kant adaksiaal (Fig. 
BA, B & C). Met die uitsondering van soorte van die genus Adenolobus, gaan 
hierdie aansluiting gepaard met die aftakking van adaksiale vaatweefsel in die 
blaarvoet (Fig. 8B). 


4.2.2 Pulvinére Sone (Fig. 7 sone PS en Fig. 8D) 


Nadat die laterale en mediane blaarspore by mekaar aangesluit het, verloop 
dit in die pulvinére sone wat kenmerkend vir elke genus is (Fig. 9). By die genus 
Adenolobus is die enigste heroriéntasie van die vaatweefsel na aansluiting van 
die blaarspore by mekaar dat die halfmaanvormige struktuur meer silindries en 
smaller word (Fig. 9A & D). By soorte van die genera Bauhinia (Fig. 8D & 
Fig. 9B, C, E, F, G, K, L & M), Piliostigma (Fig. 9H) en Tylosema (Fig. 9J & N) 
sluit die halfmaanvormige vaatbondel adaksiaal, waartydens een tot drie kleiner 
vaatbondels na ’n sentrale posisie aftak en ingesluit word deur die vaatsilinder 
wat hier ontstaan. 

By Bauhinia petersiana (Fig. 9L), Tylosema esculentum (Fig. 9J) en T. 
fassoglensis (Fig. 9N) ontstaan twee sentrale vaatbondels in teenstelling met 
drie by Piliostigma thonningii (Fig. 9H) en net een elk by sommige van die 
oorblywende soorte. Slegs by Bauhinia natalensis (Fig. 9C) kom geen sentrale 
vaatbondel binne die vaatsilinder voor nie. 

Hierdie sentraalgeleé kollaterale vaatbondels ontstaan as sytakke van die 
oorspronklike laterale blaarspore. Hulle kan afsonderlik van mekaar deur die 
blaarsteel verloop of versmelt om ’n enkele en groter sentrale vaatbondel te 
vorm. By soorte van die genus Tylosema verander hierdie sentraalgeleé kollate- 
rale vaatbondels in die mediane sone na amfivasale vaatbondels (Fig. 10A & N). 


4.2.3 Tweede Oorgangsone (Fig. 7 sone 2 en Fig. 8E, F & G) 

Kenmerkend vir die tweede oorgangsone is dat die vaatsilinder van die 
pulvinêre sone, in bykans al die gevalle adaksiaal open (Fig. 8E, F & G), 
waartydens een of meer addisionele kollaterale vaatbondels aftak. Sommige 
van hierdie bondels swaai weg van die hoofvaatbondel en neem `n adaksiale 

of laterale posisie in (Fig. 8G). By die meeste van die soorte ontstaan daar tydens 
die oopgaan van die vaatsilinder een kollaterale vaatbondel wat in ’n adaksiale 
posisie bokant die sentrale vaatbondel bly (Fig. 8E & F), terwyl twee verdere 
adaksiale vaatbondels van die hoofvaatbondel aftak en na ’n laterale posisie 
verskuif (Fig. 8F, G & H). Hierdie laterale vaatbondels bied addisionele struk- 
turele versterking aan die blaarsteel en verenig eers weer in die derde oorgangsone 
met die hoofvaatbondel. Geen laterale vaatbondels kom by soorte van die 
genus Tylosema voor nie. 


4.2.4 Mediane Sone (MS) (Fig. 7 sone MS en Fig. 8H) 

Die uitbeelding van die vaatweefsel in die mediane sone van die blaarsteel 
van al die ondersoekte soorte is diagnosties van aard sodat die soorte op grond 
hiervan van mekaar onderskei kan word (Fig. 10). Alhoewel die vaatweefsel- 
rangskikking in die blaarsteel van die Ty/osema-soorte opvallend van mekaar 
verskil, stem dit tog in `n groot mate met die algemene patroon van die onder- 
soekte soorte ooreen. 

Die uitbeelding van die vaatweefsel in hierdie sone is U-balkvormig (Fig. 10) 
wat voldoende meganiese versterking aan die blaarsteel bied vir die dra van die 
lamina, maar nogtans elasties genoeg is om te kan buig of wring. 

Die laterale vaatbondels is nie kenmerkend vir ’n adaksiale groef in die 
mediane sone van die blaarsteel nie. So byvoorbeeld is die mediane sone by 
Bauhinia bowkeri (Fig. 10E) uitwendig duidelik gegroef, by B. natalensis en 
B. tomentosa (Fig. 10C & K) minder opvallend gegroef en ontbreek `n adaksiale 
groef by Adenolobus pechuelii (Fig. 10F), terwyl by al hierdie soorte laterale 
vaatbondels voorkom. 

In teenstelling met die laterale vaatbondels wat feitlik oor die hele lengte 
van die mediane sone onveranderd bly, ondergaan die adaksiale en sentrale 
vaatbondels van sekere soorte anastomosering wat dan tipies vir daardie soorte 
is. Die verskillende posisionele veranderings van die adaksiale en sentrale 
vaatbondels is soos volg:- 

(i) die vaatbondels sluit weer by die hoofvaatbondel aan om ’n enkele U- 
vormige vaatbondel te vorm (Fig. 10E & L); of 
(ii) die vaatbondels sluit weer by die hoofvaatbondel aan om ’n vaatsilinder 
te vorm (Fig. 10B, D, F & M); of 
(iii) die vaatbondels verloop, soos die laterale vaatbondels, afsonderlik deur 
die hele mediane sone (Fig. 10C, G, H, J & K). 

Vir Tylosema esculentum en T. fassoglensis is een of twee sentraal-geleé 
amfivasale vaatbondels wat deur die vaatsilinder van die mediane sone ingesluit 
word (Fig. 10A & N), kenmerkend. 

Die vaatbondelskede in die mediane sone is geheel of gedeeltelik skleren- 
chimaties (Fig. 10) en dit is opvallend dat sklerenchiemweefsel in die blaarsteel 

slegs in die mediane sone rondom die vaatbondel voorkom. Verder is die vaat- 
bondelskede eers weer aan die einde van die distale verdikking, waar die hoofare 
aftak, gedeeltelik sklerenchimaties (Fig. 8Q). 


4.2.5 Derde Oorgangsone (Fig. 7 sone 3) en Distale Verdikking (Fig. 7 sone AV) 
Die heroriéntering van vaatweefsel in die blaarsteel vanaf die mediane sone 
tot in die distale verdikking, word gekenmerk deur relatief baie anastomoses 
en vertakkings. In al die gevalle word die vaatbondels breér en platter en verdeel 
later in `n aantal kleiner vaatbondels wat elk deel van `n hoofaar uitmaak. 

Waar daar laterale vaatbondels in die blaarsteel voorkom, sluit hulle lateraal 
by die U-vormige hoofvaatbondel aan en hierdie aansluiting gaan gepaard met 
die aftak van sentrale vaatbondels, of indien daar reeds is, addisionele sentrale 
vaatbondels (Fig. 8J & K). By al die soorte kom dus sentrale vaatbondels 
gedurende die derde oorgangsone, adaksiaal van die hoofvaatbondel, in die 
blaarsteel voor. Hierdie vaatbondels verdeel in die distale verdikking en dra 
saam met die verdelende hoofvaatbondel by om die vaatbondels van die hoofare 
in die lamina te vorm (Fig. 8M, N & O). 

Dit blyk egter dat die sentrale vaatbondels by die genus Bauhinia na `n 
adaksiale posisie skuif en versmelt om in die meeste gevalle slegs aan die mediane 
hoofaar in die lamina oorsprong te gee (Fig. 8N, O & P). Daar is ook gevalle 
bekend waar die sentrale vaatbondels nie net aan die mediane hoofaar oor- 
sprong gee nie, maar ook bydra tot die vaatweefsel van die hoofare direk 
weerskante van die mediane hoofaar, soos by Adenolobus pechuelii en Piliostigma 
thonningii. 

Waar `n mukro by die blare voorkom, is gevind dat die mukro ook van 
vaatweefsel voorsien word en wel deur die mediane hoofaar wat daarin eindig. 


5 BESPREKING 

Alhoewel daar `n noue assosiasie tussen die knope van `n stingel en die blare 
wat daarop voorkom bestaan, kan die term “knoop” nie ewe maklik op beide die 
uitwendige en inwendige morfologie toegepas word nie. Die terme knoop en 
lit het hul beslag in die organografie gevind en die huidige toepassing daarvan is 
duidelik. Wat die anatomie egter betref, openbaar die vaatweefsel meesal `n 
patroon wat nie direk met dié van die organografie ooreenstem nie. In hierdie 
verband word verwys na plante waar die blaarspore, na verlating van die stelé, 
vir een of meer litte in die korteks langs verloop voordat dit na buite in `n blaar 
in strek. 

Indien slegs dié gedeelte van die stingel waar blaarspore die stelé verlaat, 
as die anatomiese knoop beskou word, lê die anatomiese en organografiese 
knope en litte van die ondersoekte soorte, na aan mekaar. Die kort blaarspore, 
wat veral in die geval van die genus Ty/osema horisontaal om die stelé verloop, 

bring die anatomiese en organografiese knope feitlik regoor mekaar. In hierdie 
geval is die anatomiese en organografiese knope vir `n bepaalde blaar dan baie 
nou met mekaar geassosieer omdat hulle so na aan mekaar geleë is. Ongelukkig 
kan die term “knoop” nie deurgaans in die morfologie só op alle plante toegepas 
word nie. 

Wat die vaatweefsel in die blaarsteel betref, is dit interessant om daarop te 
let dat die vaatbondels in die pulvinére sone van al die ondersoekte soorte, 
grootliks met die bou en vorm van die vaatbondels in die distale verdikking 
ooreenstem (vergelyk Fig. 8C & Q). Daarom wil dit voorkom of die distale 
verdikking van `n blaarsteel uit versmelte pulvinusse van pinnas bestaan en 
kan dan beweer word dat die ragis van die saamgestelde blaar nie ontwikkel 
het nie en al die pulvinusse so bymekaar gehou het. Hierdie postulering onder- 
skryf die bewering dat die blare van die genus Bauhinia en verwante genera 
'n oorgangstadium tussen saamgestelde en enkelvoudige blare verteenwoordig 
(Eames, 1961). 

Alhoewel die stingels en blare van die ondersoekte soorte baie oorspronklike 
kenmerke toon, is dit `n ope vraag of hulle wel oorspronklik is. Nogtans is dit 
interessant om te vind dat daar `n noue assosiasie tussen die organografiese en 
anatomiese knope en litte en die posisie, bearing en vaatweefsel van die blare is. 

Die meeste resente opvatting van `n knoop (Howard, 1974) is dat dit `n 
meristematiese streek op die stingel verteenwoordig, die sogenaamde `'nodal 
locus”, wat by primitiewe plante `n breë strook, selfs rondom die stingel, en by 
meer gevorderde plante `n smal en kort strook, vergelykbaar met die blaarmerk, 
verteenwoordig. In hoeverre bied ons huidige morfologiese begrippe egter 
voldoende oplossings en verklarings vir probleme? Howard (1974) stel die 
saak soos volg: 

“Attempts to place in a single phylogenetic seguence the nodal gaptrace 
area; alternate, opposite or whorled leaves; simple or compound leaves; 
sessile or petiolate leaves; stipulate or exstipulate leaves, etc., are fundamentally 
useless. Such characteristics of modern plants must be recognised as mid points 
in the evolution of the modern leaf. The chances are that such morphological 
expressions are not sequential, but parallel development from a very simple 
ancestral type.” 

